《悠悠荒路行》
宋代·释文珦

悠悠荒路间，能使客心恻。
千里无居人，茫茫但蓁棘。
东西失蹊径，南北迷阡陌。
室庐尽空虚，坟垄皆发掘。
日行畏虎狼，夜卧忧盗贼。
今日狐兔场，当年帝王国。
兴亡故常理，何为至斯极。
泪下如流泉，潸潸自沾臆。
否泰恒相代，乘时圣明出。
垂衣成至治，天下定宇一。
四夷奉琛贽，万国尊王室。
礼乐复兴行，流离再巡集。
鸡犬声相闻，田畴富黍稷。
徵以鸿雁诗，於焉在中泽。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。